Peter Moss, predstavnik investitora „Inunison International Confirming“ iz Londona, koji je dao ponudu od 32 milijuna eura za kupovinu lipičkog Zdravstveno rekreacijskog centra (ZRC), koji je u dugogodišnjoj agoniji opterećen dugovima od oko 400 milijuna kuna, razočaran je što je njegovu ponudu država odbila.

Šok

Država kao vjerovnik jedina nije pristala na predstečajnu nagodbu i ponudu Britanaca.

Šok je to bio ne samo za investitora koji je namjeravao pokriti dugovanja svih vjerovnika, uključujući i radnike, koji gotovo dvije godine rade bez plaće te uložiti još 20-ak milijuna eura u obnovu ZRC-a.

- Lipički ZRC je perjanica našeg projekta kontinentalnog turizma jer ovdje su još prije jednog stoljeća dolazile plemićke obitelji. I dalje smo zainteresirani za projekt od kojeg koristi neće imati samo Lipik, nego i regija. Čekat ćemo odluku Vlade do kraja mjeseca – poručio je Moss nakon razgovara s požeško-slavonskim županom Alojzom Tomaševićem.

Žalba

I njemu je neshvatljivo odbijanje takvog projekta.

- Poslat ćemo dopis Ministarstvu turizma i Ministarstvu financija da se razmotri žalba NO-a, koja je upućena nakon odbijanja predstečajne nagodbe, i britanskog investitora te da se ona uvaži. Želio bih Vladi postaviti pitanje jesu li Lipik i Slavonija u Hrvatskoj te zašto se odbijaju investitori? S jedne strane Vlada se stalno poziva na investitore, a kada se oni pojave, ne želi ih – istaknuo je župan Tomašević.

Davor Njirić, savjetnik ministra turizma, ujedno i član NO-a ZRC-a, također nije krio svoje razočaranje. - Ministarstvo turizma podržava plan predstečajne nagodbe i ponudu od 32 milijuna eura u cijelosti. Ako država nije bila zadovoljna ovom jedinom ponudom, mogla je tražiti više, ali odbiti ponudu bez obrazloženja nije shvatljivo. U žalbi tražimo i obrazloženje zašto je ta ponuda odbijena. U stečaju koji država traži ona može dobiti sedam milijuna eura, na koliko je ZRC procijenjen, znači za državu je šteta u ovom slučaju najmanje 25 milijuna eura od propuštene dobiti – poručio je Njirić, koji ipak vjeruje u sretan završetak lipičke priče.